**העיר חמד** (בערבית: **مدينة حمد السكنية**. בתרגום מדויק לעברית: **עיר המגורים חמד**. מכונה גם "**מדינת חמד**" ו"**עיר העניים**") היא פרויקט מגורים בצפון מערב העיר ח'אן יונס שבדרום רצועת עזה, קרוב לדיר אל בלח שבמרכז הרצועה. הפרויקט, שכולל 3,000 יחידות דיור, נבנה במימון אמיר קטאר חמד בן ח'ליפה אאל ת'אני, ונקרא על שמו. הקמתו נועדה עבור רכישת דירות למעוטי יכולת.

היסטוריה
--------

עד 2005 שכנו באזור בו הוקם פרויקט חמד היישובים הישראלים קטיף ונצר חזני, שפונו במסגרת ביצוע תוכנית ההתנתקות.

היוזמה לבניית פרויקט "העיר חמד" החלה לאחר שהשייח חמד בן ח'ליפה אאל תאני, אמיר קטר, ביקר ברצועת עזה ב-2012 ותרם 150 מיליון דולר להקמת העיר. מטרת הפרויקט הייתה מכירת דירות במחיר עלות ובפריסה לתשלומים לטובת מעוטי יכולת, ומכאן כינוייה "עיר העניים".

הפרויקט יושב על שטח של 126 דונם וכולל 53 בנייני מגורים בגובה של 5 קומות, המכילים כ-3,000 יחידות דיור. הפרויקט העניק 10,000 מקומות עבודה לתושבי הרצועה.

החלק הראשון של הפרויקט נחנך בראשית 2016, וכשנה לאחר מכן, בפברואר 2017 נחנך חלקו השני של הפרויקט בנוכחות סגן ראש הלשכה המדינית של חמאס דאז, שבהמשך היה ליו"ר הלשכה המדינית של חמאס – אסמעיל הנייה. עלותו של הפרויקט, שאותו מימנה קטאר, הוא 113 מיליון דולר, והוא כלל גם בניית בתי ספר, מסגד ופארקים.

ב-10 במאי 2023 ביומו השני של מבצע מגן וחץ חוסל ראש מערך הרקטות של הג'יהאד האיסלאמי ברצועת עזה, עלי חסן ראלי, ויחד עימו אחיו מחמוד ומוחמד עבד אלג'וואד, שני מפקדים בארגון ששהו עימו בדירת המסתור שלו בפרויקט. בחלקים רבים מהפרויקט התגוררו פעילים ובכירים מתנועת חמאס.

### במלחמת חרבות ברזל

 ערך מורחב – **הלחימה ברצועת עזה במלחמת חרבות ברזל**  

בחודשים הראשונים ללחימת צה"ל ברצועת עזה במלחמת חרבות ברזל, נמנעו כוחות צה"ל מלפעול קרקעית באזור. חיל האוויר הפציץ בניינים במתחם ב-2 בדצמבר. לאחר מכן, המתחם הפך למרכז לקליטת פליטים מחלקים אחרים ברצועה שעקרו מביתם עקב המלחמה. אולם בלילה שבין ה-2 ל-3 במרץ 2024, פשטו כוחות צה"ל על הפרויקט, לראשונה מאז תחילת המלחמה. הפשיטה כללה כניסת טנקים של צה"ל שכיתרו את האזור. למחרת הקימו כלים הנדסיים של צה"ל סוללות עפר סביב הפרויקט.

ב-4 במרץ 2024 הכריז צה"ל על מבצע כתר המערב במהלכו אוגדה 98 הגיעה לפרויקט, שבו על פי מידע מודיעיני ישנן תשתיות טרור רבות ומחבלים רבים המסתתרים בו, וכיתרה אותו. לוחמי הקומנדו פשטו בצורה רגלית במהלך הלילה על תשתיות טרור של חמאס במקום.

הערות שוליים
------------

1. ↑  Qatari ruler uses historic Gaza visit to call on Palestinian factions to unite, The Times of Israel, ‏23 באוקטובר 2012
2. ↑  ליעד אוסמו ואליאור לוי, מתנה מקטאר: שכונת ענק נחנכה ברצועת עזה, באתר ynet, 11 בפברואר 2017
3. ↑  עינב חלבי, על שם האמיר: חיסול ב"עיר העניים" בעזה שנבנתה כמתנה מקטאר, באתר ynet, 11 במאי 2023
4. ↑  אלישע בן קימון, עינב חלבי, מתרחקים מהפסקת אש? ראש מערך הרקטות של הג'יהאד חוסל בתקיפה בחאן יונס, באתר ynet, 11 במאי 2023
5. ↑  פעולה לילית משמעותית: צה"ל הפציץ בשכונת יוקרה בה גרים בכירי חמאס, באתר מעריב אונליין, 3 במרץ 2024
6. ↑  N12 - תקיפות אינטנסיביות בח'אן יונס, חוסל מפקד גדוד שוג'אעייה... באתר N12, ‏2023-12-02
7. ↑  צה"ל מכתר את 'מדינת חמד' בצפון מערב חאן יונס, באתר "סרוגים", 3 במרץ 2024
8. ↑  ניר דבורי, ‏כ-50 יעדים ב-5 דקות: צה"ל הרחיב את הלחימה בח'אן יונס | תיעוד המטס, באתר ‏מאקו‏, 3 במרץ 2024
9. ↑  אבו עלי אקספרס, באתר Telegram
10. ↑  לילך שובל, מבצע "כתר המערב": לאחר שכיתרו שכונה בחאן יונס - לוחמי הקומנדו השמידו תשתיות טרור, באתר ישראל היום, 4 במרץ 2024